ફિલ્મની વાર્તા મલિક મોહમ્મદ ઝાયસીની 1540માં લખેલી ‘પદ્માવત’ પર આધારિત છે, જે રાજપૂત મહારાણી પદ્માવતીના શૌર્ય અને વીરતાની ગાથા કહે છે. પદ્માવતી મેવાડના રાજા રતન સિંહની પત્ની છે અને અત્યંત સુંદર હોવાની સાથે-સાથે બુદ્ધિશાળી, સાહસી અને પારંગત ધનુર્ધર પણ છે. વર્ષ 1303માં ખિલજી પદ્માવતીની આ જ ખાસિયતોને કારણે તેના પર એ હદે પ્રભાવિત થાય છે કે, તે ચિત્તોડના કિલ્લા પર હુમલો કરી દે છે. ફિલ્મના અંતમાં મહારાજ રતન સિંહ અને અલાઉદ્દીન ખિલજી વચ્ચે તલવારબાજીના સીનમાં રતન સિંહ પોતાના સિદ્ધાંતો, આદર્શો અને યુદ્ધના નિયમોનું પાલન કરીને ખિલજીને નિહત્થો કરી દે છે, પરંતુ પદ્માવતીને પામવાની ચાહતમાં ખિલજી રતન સિંહને એવું કહીને મારી નાંખે છે કે, જંગનો એક જ નિયમ હોય છે, જીત. પોતાની આન-બાન-શાન માટે પદ્માવતી જોહર માટે નીકળીને ખિલજીની મહેચ્છાઓને ધ્વસ્ત કરી નાખે છે. ચિત્તોડના પ્રખ્યાત વીર ગોરા અને બાદલની શહાદને પણ આખી ફિલ્મમાં સન્માન સાથે દર્શાવવામાં આવી છે.